Ferrari LaFerrari

Η Ferrari LaFerrari ήταν ένα σπορ υπεραυτοκίνητο (supercar) υψηλών επιδόσεων, που κατασκευάστηκε από την ιταλική αυτοκινητοβιομηχανία Ferrari μεταξύ του 2013 και του 2018. Παρουσιάστηκε στις 5 Μαρτίου 2013 στο Σαλόνι Αυτοκινήτου της Γενεύης, ως το ακριβότερο, ισχυρότερο και ταχύτερο αυτοκίνητο της φίρμας έως τότε, ενώ παράλληλα υπήρξε και η πρώτη Ferrari παραγωγής με υβριδικό σύστημα, το οποίο ονομάζεται KERS από την εταιρεία. Το μοντέλο αντικατάστησε την Ferrari Enzo του 2002 - 2004. Ο διάδοχός της, παρουσιάστηκε επίσημα στις 17 Οκτωβρίου 2024 και είναι η Ferrari F80.

 Ονομασία 

Η τελική ονομασία του μοντέλου ήταν τότε μια μεγάλη έκπληξη, καθώς η Ferrari δεν είχε ανακοινώσει κάτι σχετικό πριν την επίσημη παρουσίαση, πλην όμως είχε γενικώς επικρατήσει η εντύπωση ότι λογικά θα ονομαζόταν F70. Υπήρχε επίσης και η θεωρία ότι θα υιοθετούσε τον κωδικό του σχετικού πρότζεκτ, δηλαδή την ονομασία F150 ή ακόμα και το όνομα Enzo 2, ως ο διάδοχος της Ferrari Enzo. Το τελικό «LaFerrari» ανακοινώθηκε από τον πρόεδρο της εταιρείας, Λούκα ντι Μοντετσέμολο (Luca di Montezemolo), μόλις κατά την παρουσίασή της. Όπως εξήγησε τότε ο ίδιος, η ονομασία αυτή, που σημαίνει «η Ferrari», έχει το εμφατικό νόημα «Η Ferrari» και ο σκοπός της είναι να εκφράσει το απόλυτο του νέου τότε μοντέλου, αναφέροντας σχετικά ότι «πρόκειται για ένα πραγματικό υπεραυτοκίνητο, για την πιο ισχυρή Ferrari έκδοσης δρόμου που κατασκευάστηκε ποτέ».

 Αισθητική 

Η LaFerrari υπήρξε το πρώτο μοντέλο της φίρμας που η αισθητική του διαμορφώθηκε αποκλειστικά από το εσωτερικό επιτελείο της Ferrari, για πρώτη φορά από το 1951. Επίσης, είναι και το πρώτο μοντέλο της εταιρείας μετά την Ferrari Dino 308 GT4 του 1973, η οποία είχε τότε σχεδιαστεί από τον Μπερτόνε, στο οποίο δεν υπήρξε καμία ανάμιξη του σχεδιαστικού οίκου Πινινφαρίνα. Ωστόσο, κατά την παρουσίαση του αυτοκινήτου η Ferrari ανακοίνωσε τότε επίσημα ότι δύο νέα μοντέλα της που θα αποκαλυφθούν στο προσεχές μέλλον, έχουν σχεδιαστεί από κοινού με τον Πινινφαρίνα και ότι δεν σκοπεύει να σταματήσει τη συνεργασία με τον οίκο Πινινφαρίνα.

Κατά τη διαμόρφωση της σχεδίασης, δόθηκε εξαιρετικά μεγάλη έμφαση στην αεροδυναμική και μάλιστα ο αεροδυναμικός συντελεστής Cd της LaFerrari είναι μόλις 0,299 - νούμερο κορυφαίο για σπορ υπεραυτοκίνητο.

 Κινητήρας 
Ο βενζινοκινητήρας της LaFerrari είναι V12, κυβισμού 6.262 cm³ και συνδυάζεται με ηλεκτροκινητήρα. Αυτό το συνδυαστικό υβριδικό σύστημα ονομάζεται KERS από την εταιρεία. Το σύστημα ανάκτησης κινητικής ενέργειας KERS (Kinetic Energy Recovery System) χρησιμοποιεί την ενέργεια που χάνεται όταν ο οδηγός πατάει φρένο και την αποθηκεύει σε έναν πυκνωτή ή σε μπαταρία, για να χρησιμοποιηθεί αργότερα.

Ο βενζινοκινητήρας V12 της LaFerrari αποδίδει 800 hp στις 9.000 στροφές το λεπτό και ο ηλεκτροκινητήρας επιπλέον 163 ίππους, ανεβάζοντας έτσι την συνολική ισχύ της στους 963 PS στις 9.250 στροφές το λεπτό.

 Επιδόσεις 

 Ισχύς βενζινοκινητήρα: 800 hp στις 9.000 στροφές το λεπτό
 Ισχύς ηλεκτροκινητήρα: 163 hp
 Συνολική ισχύς: 963 hp στις 9.250 στροφές το λεπτό
 Επιτάχυνση 0-100 km/h: < 3 sec
 Επιτάχυνση 0-200 km/h: < 7 sec
 Επιτάχυνση 0-300 km/h: 15 sec
 Μέγιστη ταχύτητα: επίσημα ειπώθηκε από την εταιρεία > 350 km/h και δεν ανακοινώθηκε ακριβές νούμερο, αλλά κάποιες ανεξάρτητες δοκιμές έχουν πετύχει έως και τα 372 km/h.
 Ελαστικά: Pirelli P-Zero
 Εμπρός: 265/30 ZR19
 Πίσω: 345/30 ZR20

Ο κωδικός ZR σημαίνει ότι τα ελαστικά είναι κατάλληλα για ταχύτητες άνω των 300 km/h.

 Παραγωγή 

Μεταξύ του 2013 και του 2016, παρήχθησαν 499 αντίτυπα της LaFerrari, όλα αποκλειστικά στο χέρι, και με εμπορική τιμή 1,2 εκατομμύρια ευρώ - διπλάσια από την τιμή της προκατόχου Ferrari Enzo, ενώ 1 από αυτές κατέληξε στο το μουσείο της εταιρείας. Μάλιστα έως τις αρχές Δεκεμβρίου του 2013 όλα είχαν ήδη προ-πωληθεί σε προεπιλεγμένους τακτικούς πελάτες της εταιρείας, όπως είχε συμβεί και στο παρελθόν με τις προκατόχους Ferrari 288 GTO, Ferrari F40, Ferrari F50 και Ferrari Enzo. Παρομοίως με τις προκατόχους, δόθηκε προτεραιότητα σε όσους είχαν αγοράσει προηγουμένως F40, F50 και Ferrari Enzo. Από τα 499 αντίτυπα της LaFerrari, τα 120 πωλήθηκαν στις ΗΠΑ. 

Στις 31 Αυγούστου 2016, η Ferrari ανακοίνωσε ότι θα κατασκεύαζε μία επιπλέον LaFerrari από τις 499 που είχαν αρχικά προγραμματιστεί, ώστε η 500-ή LaFerrari να πωληθεί σε δημοπρασία και όλα τα έσοδα να διατεθούν στους κατοίκους που επλήγησαν από τους δύο καταστροφικούς σεισμούς που έπληξαν την κεντρική Ιταλία στις 24 Αυγούστου 2016. Σύντομα, η Ferrari έκανε γνωστό πως η δημοπρασία θα γινόταν στις 3 Δεκεμβρίου, στο περιθώριο του Finali Mondiali στην πίστα της Daytona, από τον οίκο RM Sotheby’s, σε συνεργασία με το National Italian American Foundation’s Earthquake Relief Fund. Η δημοπρασία έλαβε χώρα στις 3 Δεκεμβρίου 2016 και η 500-ή LaFerrari κατέληξε να πωληθεί στην απίστευτα υψηλή τιμή των 7 εκατομμυρίων δολαρίων. Αυτή η τελευταία, επετειακή LaFerrari είχε κόκκινη εξωτερική βαφή «Rosso Corsa», λευκές λεπτομέρειες στο αμάξωμα και μια ιταλική σημαία στο μπροστινό ρύγχος της.

 LaFerrari Aperta 

Αρχικά, η Ferrari είχε ανακοινώσει ότι δεν σκόπευε να κυκλοφορήσει στην αγορά και καμπριολέ έκδοση της LaFerrari, αλλά μετά από επανειλημμένες αιτήσεις αρκετών φανατικών οπαδών της εταιρείας, τελικώς άλλαξε γνώμη. Τον Ιούλιο του 2016, αποκαλύφθηκε μια τέτοια ανοιχτή έκδοση και παρουσιάστηκε επίσημα στο Σαλόνι Αυτοκινήτου του Παρισιού τον Οκτώβριο του 2016, υπό την ονομασία LaFerrari Aperta. Κατασκευάστηκε σε μόλις 209 αντίτυπα και, έως την παρουσίασή της, όλα είχαν ήδη προ-πωληθεί σε προεπιλεγμένους τακτικούς πελάτες της εταιρείας, ενώ παρήχθη και άλλο 1 αντίτυπο για το μουσείο της εταιρείας. Η παραγωγή της LaFerrari Aperta διήρκησε έως τον Αύγουστο του 2018. Προηγουμένως, το 2017 το τελευταίο αντίτυπο της LaFerrari Aperta δημοπρατήθηκε για φιλανθρωπικούς σκοπούς για 10 εκατομμύρια δολάρια ΗΠΑ.

 Αντικατάσταση 

Στα τέλη Δεκεμβρίου του 2019, η εταιρεία ανακοίνωσε επίσημα ότι είχε ήδη ξεκινήσει την εξέλιξη του διαδόχου της LaFerrari. Το 2023 αποκαλύφθηκε ότι η παρουσίαση του μοντέλου αναμένεται τον Οκτώβριο του 2024, ενώ ακόμα και τότε η τελική ονομασία του ήταν ακόμα άγνωστη, αν και είχε την κωδική ονομασία «F250». Τελικώς, ο διάδοχος της LaFerrari παρουσιάστηκε επίσημα στις 17 Οκτωβρίου 2024 και είναι η Ferrari F80, η οποία τροφοδοτείται από έναν υβριδικό V6 3.0 λίτρων twin-turbo βενζινοκινητήρα που αποδίδει 1.200 άλογα και που συνδυάζεται με 8-τάχυτο αυτόματο κιβώτιο F1 DCT. Σημειωτέον ότι η ισχύς της F80 ξεπέρασε για πρώτη φορά στην ιστορία της εταιρείας το ψυχολογικό όριο των 1.000 ίππων.

 Παραπομπές 

 Εξωτερικοί σύνδεσμοι 

 www.ferrari.com/en-EN/auto/ Ferrari LaFerrari
 www.ferrari.com/en-EN/auto/ Ferrari LaFerrari Aperta
 2014 Ferrari LaFerrari, by topspeed.com
 «How Ferrari created its fastest, most advanced road car» by autonews.com
 «LaFerrari: L'exception pour tradition» sur L'Automobile-Magazine.fr.  
 «LaFerrari: le nouveau supercar de Maranello» sur LeFigaro.fr.
 «LaFerrari: ne l'appelez pas F150!» sur Challenges.fr.

Κατηγορία:Αυτοκίνητα πολυτελείας
Κατηγορία:Σπορ αυτοκίνητα
LaFerrari
Κατηγορία:Υβριδικά ηλεκτρικά αυτοκίνητα